PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/VP/2/1/13							Bratislava 23.1.2001

Protimonopolný úrad Slovenskej republiky, II. výkonný odbor ako orgán príslušný na konanie na základe zákona č. 145/1995 Z.z. o správnych poplatkoch v znení neskorších predpisov

rozhodol:

podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov vracia 100 % správneho poplatku vo výške 2.000,- Sk /slovom dvetisíc korún slovenských/ spoločnostiam N.V. TOYOTA MOTOR EUROPE MARKETING ENGINEERING S.A. so sídlom Bourgetlaan 60, 1140 Brusel, Belgicko a TOYOTA MOTOR CZECH spol. s r.o. so sídlom Švehlova 1900, 106 24 Praha 10, Česká republika, ktorý bol zaplatený kolkovými známkami prostredníctvom ich právnej zástupkyne JUDr. Kataríny Čechovej, advokátky, Advokátska kancelária ČECHOVÁ RAKOVSKÝ, so sídlom Hurbanovo nám. 5, 811 03 Bratislava.

Odôvodnenie:

Spoločnosti N.V. TOYOTA MOTOR EUROPE MARKETING ENGINEERING S.A. so sídlom Bourgetlaan 60, 1140 Brusel, Belgicko /ďalej len "TMME"/ a TOYOTA MOTOR CZECH spol. s r.o. so sídlom Švehlova 1900, 106 24 Praha 10, Česká republika /ďalej len "TMCZ"/, prostredníctvom ich právnej zástupkyne JUDr. Kataríny Čechovej, advokátky, Advokátska kancelária ČECHOVÁ RAKOVSKÝ, so sídlom Hurbanovo nám. 5, 811 03 Bratislava, požiadali listom zo dňa 28.12.2000 úrad o vydanie rozhodnutia v zmysle ustanovenia § 11 ods. 1 písm. b) zákona č. 188/1994 Z.z. o ochrane hospodárskej súťaže v znení neskorších predpisov (ďalej len "zákon") v nadväznosti na ustanovenie § 5 ods. 3 zákona alebo alternatívne podľa ustanovenia § 5 ods. 4 zákona vo veci posúdenia návrhu Distribučnej zmluvy Lexus /ďalej len "Distribučná zmluva"/. V podaní sa uvádza, že tento návrh bol dohodnutý a odsúhlasený medzi spoločnosťami TMME a TMCZ a bude podpísaný po tom, ako úrad rozhodne, že predložený a konečný návrh Distribučnej zmluvy je v súlade s ustanoveniami zákona a nie je v rozpore s ustanoveniami § 5 ods. 1 zákona. V prípade, ak úrad dospeje k záveru, že Distribučná zmluva nespadá pod ustanovenie § 5 ods. 1 zákona, navrhovatelia týmto žiadajú úrad o vydanie rozhodnutia podľa ustanovenia § 5 ods. 4 zákona, v tom zmysle, že zákaz podľa § 3 a § 4 zákona sa nevzťahuje na Distribučnú zmluvu.

Úrad zistil, že predložená Distribučná zmluva je vo forme návrhu a nie platnej dohody. Vzhľadom na to, že úrad nie je oprávnený rozhodovať o návrhoch dohôd, ale iba o platných dohodách obmedzujúcich súťaž, konanie zastavil. Keďže účastníci správneho konania zaplatili správny poplatok podľa položky 210 zákona č. 145/1995 Z.z. o správnych poplatkoch v znení neskorších predpisov, ktorý neboli povinní zaplatiť, úrad rozhodol tak ako je uvedené vo výrokovej časti tohto rozhodnutia.

Poučenie:

Podľa § 10 ods. 6 zákona č. 145/1995 Z.z. o správnych poplatkoch v znení neskorších predpisov proti tomuto rozhodnutiu nemožno podať rozklad. 

	JUDr. Dušan Bernáth
riaditeľ II. výkonného odboru 	

Rozhodnutie sa doručí:
JUDr. Katarína Čechová, advokátka, Advokátska kancelária ČECHOVÁ RAKOVSKÝ, so sídlom Hurbanovo nám. 5, 811 03 Bratislava